ИНСУЛ РАКЬ

Кинабго уна, хола,
Хисулареб жо гьечIо.
Гьекъей-кванай, хьит-партал
Хьвада-чIвади хисула.

Черхалъул хIал хисула,
Сипат-сурат хисула.
Хиял, пикру, тIабигIат,
ТIубан гIакълу хисула.

Цо чIараб жого гьечIищ?
Щибго нахъ бусунарищ?
БукIарабщинаб анищ! –
Щибниги хутIуларищ?

РетIел гIадин хисула
Инсанас хасиятал:
Цояб нахъе рехула,
Хисун щвараб бокьула.

Рокьи кьалде сверула,
Сордоялъ къо хисула,
Хасалихълъи иналде
Рагьда хасел рещтIуна.

ТIегь гIаздалъ баккуларо,
ГIор гохIде бахунаро,
Хвалил квачIикь гIунарав
ГIадан чIаголъуларо.

ГIумрудал гьоко квегIса
Кидаго сверуларо,
Ссун хадуб цIаялъ чорхой
Хинлъи чIезабуларо.

Гьалъул кколеб жого щиб?
ЩибгIаги хутIуларищ?
ГьитIичазул сасгIаги
Сверуде буссунарищ?

Сабру, ияхI, гIаданлъи
Гьодорал рагIабийищ?
ГIадан-чиясе кумек
Баркала гьечIеб жойищ?

Щибго нахъе хутIулеб
Хазина букIун гьечIо.
Цого инсул ракьалде
Рокьи къуркьулеб гбечIо.

Гьелъ хинлъула дир пикру,
Куркьбал гъола рекIеда.
Даимаб, хвел лъалареб
Гьелъул вуго дун асир.

МухIаммад ГIизудинов